»Din generation er jo projektørliderlig!«.

Sådan faldt en bemærkning fra en mand, som den 29-årige forsker Mathias Herup Nielsen mødte på bodegaen Guldfasanen på Frederiksberg, da han var i byen med vennerne. Da Mathias Herup gik, sagde manden: »Nu skal du vel hjem og skrive på Facebook, at du har snakket med sådan en gammel stodder som mig. Hjem og drive din egen personlige virksomhed videre – Mig A/S!«.

»Manden satte mange tanker i gang hos mig. På den ene side ramte han fuldstændig plet – vi er på mange måder en generation af navlebeskuende narcissister og små virksomheder – Mig A/S’er. Men på ét altafgørende punkt tager han og de mange kritikere fejl. De antager, at ungdommens eksponeringstrang kommer indefra. At vi unge nærmest er projektørliderlige. Men det passer ikke. Pointen er, at vi bliver presset ud i projektørlyset af tidsånden. Vi er nødt til at hævde os selv for at kunne klare os. Det forventer omgivelserne«.